Nursas amablas e maletgs amiaivels

In er blau davos chasa e 30 nursas en uigl. Quai è la basa per ils hobis artisanals da Greta Janett-Patscheider da Tinizong. Ella cultivescha sezza il glin e taissa tendas rusticalas ed ella pavla e tunda sezza sias nursas e taissa lura maletgs en launa. Rita Uffer ha visità Greta Janett en ses lavuratori ed en sia stiva da taisser a Tinizong.

In er che flurescha en blau azur è insatge betg usità en Surses. Dapi ils onns 1940 n'eri nagin pli che cultivava il glin, ils davos 5 onns fa quai puspè Greta Janett. Greta Janett, ina dunna plain schlantsch ed energia. E las ideas na la mancan er betg. Uschia n'èsi betg da smirvegliar che Greta Janett e occupada da la damaun fin la saira. Ses egls stgirs traglischan cura ch'ella ma raquinta da sia lavur ch'è in hobi per ella. L'emprim veglia ella mussar l'er da glin ed ella m'ha manà davos chasa. In iert plain flurs en tuttas colurs ed a I'ur da quel cumenza l'er blau, iI glinal. Sisum quel stat ina crusch tirolaisa. «Quella vegn da mia patria», di Greta Janett e raquinta ch'ella haja bandunà sia vischnanca da Schlinig sper Mals en iI Tirol dal sid gia da giuvnetta per vegnir en Svizra a lavurar. I n'haja dà nagin'autra pussaivladad, perquai che la famiglia n'era betg mo gronda (11 uffants), mabain er povra. Quella povradad ha però sveglià en Greta Janett iI senn ed il plaschair per la tradiziun. La mamma filava e tesseva la taila per lenziels e vestgadira per l'entira famiglia.

Dapli che mo metter en parada
Tradiziun n'è per Greta Janett betg mo metter en parada taler e roda da filar, mabain duvrar quels utensils ed uschia er mantegnair I'elavuraziun da glin e Iauna a moda tradiziunala. A Greta Janett pon ins guardar sur las spatlas durant ch'ella lavura ed ella dat er tut las infurmaziuns necessarias. Ina visita tar Greta Janett è dapli ch'ina visita d'in museum, perquai ch'ils utensils n'èn betg mo exponids, mabain els vegnan duvrads. En ses lavuratori da demonstraziun prenda ella in fasch da las monas da glin, talas ch'èn gia stemnadas, sburIa quellas, las grembla e las tira tras il petgen.
Quest lavuratori è al liber avant uigl ed en uigl èn durant l'enviern las 30 nursas da Greta Janett. La stad èn ellas sin l'alp. Avair nursas saja adina stà in siemi per ella ed avant 12 onns han ella e ses um pudì cumprar in uigl sper lur chasa e per ella èsi stà cler dal cumenzament ch'ella na pavlia betg mo sezza sias nursas, mabain ch'ella veglia er tunder sezza e suenter elavurar la launa.
«Mez tundia e filà, mez tanschia e taissià» stat scrit sur l'isch en stiva da filar. En in chantun da la stiva iI taler, en in auter la roda da filar, ed enturn ed enturn chanasters cun launa e glin en tuttas colurs pussaivlas. Per tanscher sa serva Greta Janett da feglia, ervas, guglias da plantas, paletschas e rischs, mo flurs na dovra ella betg per quest intent, las flurs sajan per ils avieuls! Gia durant il temp da scola era in da ses roms preferids il malegiar, pli tard haja.ella designà entirs services da porcellana. Motivs cun animals selvadis eran ses preferids. Cun la porcellana sco materia aveva ella però memia pauca relaziun. Perquai è ella sa decidida da far maletgs cun la launa da sias nursas.

Admiraziun per gronds artists
Dapi 10 onns èn ils maletgs tessids or da launa ses hobi principal. Agens motivs cun musters tradiziunals rusticals, però er animals selvadis. Quels dissegna ella l'emprim sin palpiri e taissa suenter quels en diversas launas. Cun luschezza mussa ella dus albums plains maletgs tessids, la gronda part ha ella vendì a turists che vegnan a visitar ses lavuratori u durant exposiziuns ch'eIla fa da temp en temp. Ella ha però er ovras che n'èn betg venalas, quellas pendan en l'atgna chasa... motivs tenor ils maletgs da Giovanni Segantini ed Aluis Carigiet. Quai saja grev da taisser las chauras da Carigiet, ellas sajan garmadias e sveltas, Greta. Janett è plain schlantsch cura ch'ella discurra da las chauras da Carigiet e sa mida totalmain il mument ch'ella declera las nursas da Segantini: «Nagin n'ha anc malegià nursas uschè amablas e daletgaivlas...»